लेखक से बडा पात्र शायद ही कोई हो।वह थोडा थोडा सबसे मिलकर बना होता है। बडौत में जब पहली बार महिला राजगीर जमीला से मिली यकीन नहीं आया। मजदूरी करते करते वह राजगीर बन गयी।उसने कितने सावन भादों देखे होंगे कहने की जरुरत नहीं।बोझा ढोते ढोते सर के बाल झड गये थे। लेकिन उसके भीतर का मानवीय सौन्दर्य और परिष्कृत होकर दिख रहा था। न तो उसने जीने की ताब छोडी न प्रेम और मातृत्व की इच्छा। उनकी तरह अनगिनत लोगों की पूरी दुनिया जिनके सहयोग से मेरे परिवेश का निर्माण हुआ है।वह सब मैं अभिव्यक्त करना चाहती हूं। यह परिवेश भी तेजी से बदल रहा है उस परिवर्तन का हिस्सा होना उसे खुली आंखों से देखना, उसकी खामोश आवाज को सुनना और उसे दर्ज करना।यह एक सक्रिय हस्तक्षेप है।अपनी पीडा और अपने समय की पीडा सुनने समझने का जरिया।एक तरह का मरहम है मेरे लिए लिखना।